Predkladacia správa

	Štátna hranica medzi Slovenskou republikou a Rakúskou republikou v dĺžke 106,7 km je pôvodne určená Zmluvou medzi Československou socialistickou republikou a Rakúskou republikou o spoločných štátnych hraniciach podpísanou vo Viedni dňa 21. decembra 1973 (č. 95/1975 Zb.) (ďalej len „zmluva o štátnej hranici“). Úsek slovensko-rakúskej štátnej hranice je podľa článkov 4 a 5 uvedenej zmluvy definovaný ako XI. a XII. hraničný úsek československo-rakúskej štátnej hranice. Štátnu hranicu v dĺžke 76,4 km tvoria hraničné vodné toky Morava a Dunaj, ako hraničný úsek XI (článok 4 zmluvy o štátnej hranici).
	
	Podľa Viedenského dohovoru o sukcesii štátov vo vzťahu k zmluvám (č. 33/2001 Z. z.) a na základe článku 153 Ústavy Slovenskej republiky na Slovenskú republiku prešli práva a povinnosti z medzinárodných zmlúv, ktorými bola Česká a Slovenská Federatívna Republika (ďalej len „ČSFR“) viazaná, teda aj k zmluve o štátnej hranici.
	
	Proces sukcesie Slovenskej republiky a Rakúskej republiky do zmluvných dokumentov bývalej ČSFR bol potvrdený Zmluvou medzi Slovenskou republikou o sukcesii do dvojstranných medzištátnych zmlúv uzavretých medzi bývalou ČSFR (Československou socialistickou republikou) a Rakúskou republikou (Oznámenie MZV SR č. 369/2000 Z. z.), s ktorou NR SR vyslovila súhlas svojím uznesením č. 413 zo 17. marca 1994. Táto zmluva bola uzavretá formou výmeny nót z 22. decembra 1993, resp. 14. januára 1994, ktoré nadobudli platnosť dňa 1. januára 1995.
	
	Zmluva o štátnej hranici určuje priebeh slovensko-rakúskej štátnej hranice, jej rozdelenie na hraničné úseky, spôsob vyznačenia jej priebehu a definuje hraničné dokumentárne dielo a hraničné dokumenty, ktoré priebeh štátnej hranice určujú graficky a numericky. Okrem iného ďalej určuje spôsob a formu správy a údržby štátnej hranice a spôsob a formu aktualizácie hraničných dokumentov.
	
	Súčasná zmluvná úprava slovensko-rakúskej štátnej hranice je historicky prekonaná a hraničné dokumentárne dielo (z rokov 1921 a neskorších) je neprehľadné, vyhotovené zastaranými metódami a niektoré ustanovenia zmluvy nezodpovedajú novým politickým a spoločenským podmienkam v Európe.

	Na základe zásadného stanoviska rakúskej strany je príprava novej zmluvy o štátnej hranici podmienená vyhotovením nového hraničného dokumentárneho diela, ktoré bude neoddeliteľnou prílohou novej zmluvy. Pre prípravu novej zmluvy o štátnej hranici a na vyhotovenie novej hraničnej dokumentácie je nevyhnutné vytvoriť medzinárodnoprávne podmienky. 

Predkladaný návrh Dohody medzi Slovenskou republikou a Rakúskou republikou o zmene zmluvy o štátnej hranici (ďalej len „návrh na uzavretie dohody“) formou výmeny nót (slovenská nóta je odpovednou nótou na iniciačnú nótu rakúskej strany č. Zl.2.01.12.1/12/2001 zo dňa 18. decembra 2001) umožní vykonať práce a činnosti súvisiace so zmenou prečíslovania hraničných úsekov a hraničných znakov, vykonať nové zameranie štátnej hranice, ďalej umožní pripraviť nové hraničné dokumentárne dielo a tým aj prípravu novej zmluvy o štátnej hranici, ktorej bude neoddeliteľnou prílohou.

	Návrh na uzavretie dohody rieši aj vyhotovovanie preukazov na prekračovanie štátnej hranice v súlade s novými politickými a spoločenskými podmienkami osobám povereným vykonávať úlohy zmluvných štátov, ktoré im vyplývajú zo zmluvy o štátnej hranici. 

	Dohoda o zmene zmluvy o štátnej hranici bude mať dočasnú platnosť, do doby nadobudnutia platnosti novej zmluvy o štátnej hranici, ktorá novo upraví aj prekračovanie štátnej hranice v podmienkach platnosti Schengenskej dohody na území zmluvných štátov.

	Zmluva medzi Československou socialistickou republikou a Rakúskou republikou o spoločných štátnych hraniciach z 21. decembra 1973 je medzinárodnou zmluvou prezidentského typu a v tejto súvislosti sa v prípade schvaľovacieho procesu uzavretia dohody o jej zmene postupuje analogickým spôsobom ako pri vnútroštátnom schvaľovacom procese prezidentskej zmluvy podľa článku 7 ods. 4 Ústavy Slovenskej republiky (t. j. pred ratifikáciou prezidentom SR si dohoda vyžaduje súhlas Národnej rady SR).
 
	Predložený návrh dohody zodpovedá záujmom zahraničnej politiky Slovenskej republiky. Je vypracovaný v súlade s medzinárodným právnym poriadkom, právnym poriadkom Slovenskej republiky a všeobecnými zásadami medzinárodného práva, ako aj záväzkami, ktoré Slovenskej republike vyplývajú z iných medzinárodných dokumentov.

Vykonávanie úloh vyplývajúcich Slovenskej republike z uzavretia dohody zabezpečí ministerstvo vnútra a Stála slovensko-rakúska hraničná komisia zriadená vládami zmluvných štátov na základe článku 35 a nasledujúcich zmluvy o štátnej hranici.